題王氏琴清堂
作者：馬廷鸞
朝代：宋

paragraphs: 孤桐缺月風露秋，夜蟲催織寒颼飀。
拂牀文字翻葉葉，古心埋沒從何求。
客來洗予箏笛耳，清圜琅然散百憂。
南窗無絃鼓愈淡，焦尾有桐棄不收。
卓哉奇士千載去，已矣奇弄萬古休。
江左諸王孫子儔，琴清之堂遺風流。
飛泉爽籟十二操，鏗鏘浮玉鳴天球。
文王宣父次第作，此身還見大雅不。
收拾書囊雜釣具，伴君携琴隠林丘。
作詩一爲寫奇趣，此生此興長悠悠。